РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/518-15

8. децембар 2015. године

Б е о г р а д

ЗАПИСНИК

32. СЕДНИЦЕ ОДБОРАЗА ЗДРАВЉЕ И ПОРОДИЦУ

 ОДРЖАНЕ 8. ДЕЦЕМБРА 2015. ГОДИНЕ

 Седница је почела у 9,00 часова.

 Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Нинослав Гирић, проф. др Милета Поскурица, мр. др Љубица Мрдаковић Тодоровић, др Радослав Јовић, др сци. мед. Дарко Лакетић, др Милан Латковић, Милена Ћорилић и др Љиљана Косорић.

Седници Одбора присуствовали су заменици одсутних чланова Одбора: др Драгана Баришић (др Предраг Мијатовић) и Александар Перановић (др Весна Ракоњац).

Седници нису присуствовали чланови Одбора: др Бранислав Блажић, проф. др Милан Кнежевић, др Александар Радојевић, Анамарија Вичек, проф. др Душан Милисављевић и Срђан Кружевић, као ни њихови заменици.

Седници су присуствовли из Министарства здравља: државни секретар проф. др Берислав Векић, из Републичког фонда за здравствено осигурање (РФЗО): директор Сектора за финансије Милка Никодиновић и заменик директора Сектора за финансије Драган Матић, из Министарства финансија: помоћник министра у Сектору за буџет Мирјана Чојбашић, виши саветници: Оливера Ружић Попарић, Вера Радоичић и Мирјана Теовановић.

На предлог председнице Одбора, већином гласова, усвојен је следећи:

 Д н е в н и р е д

 1. Разматрање Предлога закона о буџету Републике Србије за 2016. годину, Раздео 25 – Министарство здравља, са Предлогом одлуке о давању сагласности на Финансијски план Републичког фонда за здравствено осигурање за 2016. годину, који је поднела Влада;

 2. Разно.

 Пре преласка на разматрање дневног реда усвојен је без примедаба Записник 31. седнице Одбора која је одржана 26. новембра 2015. године.

 Прва тачка дневног реда – **Разматрање Предлога закона о буџету Републике Србије за 2016. годину, Раздео 25 – Министарство здравља, са Предлогом одлуке о давању сагласности на Финансијски план Републичког фонда за здравствено осигурање за 2016. годину, који је поднела Влада**

Председник Одбора, проф. др Славица Ђукић Дејановић је подсетила да сагласно члану 173. Пословника Народне скупштине, предлог буџета могу да разматрају одбори Народне скупштине у складу са својим делокругом и да извештаје достављају надлежном Одбору за финансије. Такође је обавестила присутне да се на пленарној седници разматра и Предлог одлуке о давању сагласности на одлуку о изменама Финансијског плана РФЗО за 2015. годину, за који је надлежан Одбор за финансије, те је с тим у вези предложила да представници РФЗО-а у оквиру расправе о првој тачки дневног реда, информишу Одбор о изменама које су садржане у том предлогу акта.

 Проф. др Берислав Векић је навео да укупан буџет Министарства здравља за 2016. годину износи 13.871.945.000,00 динара и да је у односу на буџет Министарства здравља за 2015. годину увећан за 10,11%, односно за 1.274.731.000,00 динара. У структури Предлога закона о буџету Републике Србије за 2016. годину, средства Министарства здравља износе 13.200.743.000,00 динара, а опредељена средства за Управу за биомедицину су у износу од 25.692.000,00 динара; за Буџетски фонда за финансирање Црвеног крста у износу од 300.000.000,00; за Буџетски фонд за лечење обољења, стања или повреда које се не могу успешно лечити у Републици Србији у износу од 345.510.000,00 динара. Навео је да је Министарство здравља било у обавези да планира, у складу са Упутством за припрему буџета Републике Србије за 2016. годину и 4.400.000.000,00 динара за отпремнине за вишак запослених за 2016. годину, кроз програм рационализације. Потом је навео следеће изворе финансирања буџета - раздео 25.0 - Министарство здравља:

- Приходи из буџета у износу од 11.684.888.000,00

- Добровољни трансфери од физичких и правних лица у износу од 103.000.000,00

- Примања од иностраних задуживања у износу од 1.986.185.000,00

- Финансијска помоћ ЕУ од 97.872.000,00.

Нагласио је да буџет Министрства здравља финансира следећих пет главних програма:

* Уређење и надзор у области здравства – 4,32% учешћа у Буџету Министарства здравља, што износи 570.747.000,00 динара;
* Превентивна здравствена заштита – 7,08% учешћа у Буџету, што износи 934.731.000,00 динара;
* Развој квалитета и доступности здравствене заштите – 9,38% учешћа у Буџету, што износи 1.238.812.000,00 динара;
* Подршка удружењима и организацијама – 0,14% учешћа у Буџету, што износи 19.000.000,00 динара;
* Развој инфраструктуре здравствених установа – 25,67% учешћа у Буџету, што износи 3.389.453.000,00 динара;
* Трансфери РФЗО-у од 53,39% учешћа у Буџету, што износи 7.048.000,00 динара.

Истакао је да се у оквиру 10 програмских активности и 8 пројеката, за сврхе јавног здравља у функцији Института за јавно здравље Републике Србије „Др Милан Јовановић Батут“ издвојено 150.000.000,00 динара; за Јавно здравље у функцији института и завода за јавно здравље 685.000.000,00 динара; за подстицање активности на омасовљавању добровољног давалаштва крви у Републици Србији 27.000.000,00; за јавно здравље у функцији Института за вирусологију, вакцине и серуме „Торлак“ 5.000.000,00 динара; за јавно здравље у функцији Завода за антирабичну заштиту „Луј Пастер“, Нови Сад 1.500.000,00 динара; за Канцеларију за превенцију малигних болести 7.000.000,00 динара; за Канцеларију за контролу дувана на превенцији болести насталих као последица пушења 2.000.000,00; за подршку спровођењу Националног програма онколошке здравствене заштите „Србија против рака“ 8.000.000,00, у оквиру кога је планирана донација Алфа банке у износу од 3.000.000,00 динара; за подршку спровођења Националног програма кардиолошке здравствене заштите 6.000.000,00 динара; за спровођење Акционог плана о здравственој заштити Рома 32.131.000,00; за детекцију вируса Западног Нила у популацијама комараца на територији Републике Србије издвојено је 1.000.000,00 динара; за детекцију изазивача Лајмске болести и вирусног крпељског енцефалитиса на популацији крпеља 1.000.000,00 динара; за едукацију лекара примарне здравствене заштите за рано откривање болесника са астмом и хроничком опструктивном болести плућа у Србији 1.000.000,00 динара; за рану детекцију и превенцију типа 2 дијабетеса на примарном нивоу здравствене заштите у Ребублици Србији 1.000.000,00 динара; за Програм спречавања слепила код деце у Републици Србији у износу од 1.000.000,00 динара; за телефонско саветовалиште „Хало бебе“ у износу од 3.600.000,00 динара; за јачање капацитета националне референтне лабараторије за туберкулозу у износу од 1.000.000,00 динара; за унапређење превенције обољења хуманим папилома вирусом у износу од 1.500.000,00 динара. На програму развоја квалитета и доступности здравствене заштите у укупном износу од 1.238.812,00 динара обухваћено је 10 пројеката а то су здравствена заштита лица на издржавању казне затвора и пружања хитне медицинске помоћи особама непознатог пребивалишта и лицима која ово право не остварују на другачији начин у износу од 20.000.000,00 динара, унапређење квалитета рада Одељења за типизацију ткива у спровођењу здравствене заштите од општег интереса у износу од 3.000.000,00 динара, унапређење здравствене заштите оболелих од хемофилије и других урођених коглопатија Института за трансфузију крви од 1.000.000,00 динара, обезбеђивање услова за трансплатацију органа код одраслих 3.000.000,00 динара, обезбеђивање услова за трансплатацију матичних ћелија хемаопотезу код деце, изградњу и опремање банке крви пупчаника и стерилног блока у износу од 15.000.000,00 динара, Пројекат „Развој здравства“ 2 од 986.185.000,00 динара, који се финансира од Међународне банке за обнову и развој, ИПА 2010. године, за развој служби палијативног збрињавања од 17.940.000,00 динара, Пројекат извршења мера безбедности обавезног психијатријског лечења и чувања у здравственим установама, обавезног лечења алкохолизма и зависника од дрога 80.000.000,00 динара, Пројекат „Одрживост програма субституције у Републици Србији“ од 1.000.000,00 динара, ИПА 2013. Прогрес у износу од 111.687.000,00 динара, од чега је финансијска помоћ ЕУ 97.872.000,00 динара а из Буџета 13.815.000,00 динара и та средства су намењена за изградњу болница у Врању и Новом Пазару, Програм Подршка удружењима и организацијама у укупном износу од 19.000.000,00 динара и овде имамо подстицајне активности стручних организација, савета и удружења од 4.000.000,00 динара и јавна овлашћења поверена Црвеном крсту од 15.000.000,00 динара, програми развоја инфраструктуре здравствених установа од 3.389.453,00 динара а у оквиру кога је издвојено за изградњу и опремање здравствених установа у државној својини, чији је оснивач Република Србија, износ од 1.400.000,00 динара а за 2015. годину је издвојено за ове намене 745.800.000,00 динара, изградња и опремање здравствених установа на локалном нивоу 20.000.000,00 динара, реконструкција клиничких центара Београд, Крагујевац, Ниш и Нови Сад у износу од 1.614.235.000,00 динара, информатизација здравственог система у јединствени информациони систем 355.2018.000,00 динара, трансфер ка РФЗО-у је у укупном износу од 7.048.000.000,00 динара а од тога за лица која се сматрају осигураницима по члану 22. став 1. Закона о здравственом осигурању обезбеђено је 668.000.000,00 динара, накнаде зарада у случају привремене спречености за рад због болести или компликација у вези са одржавањем трудноће од 1.380.000.000,00 динара, здравствена заштита лица оболелих од ретких болести је 600.000.000,00 динара и истакао је да је овде направљен највећи помак у односу на 2015. годину када је било издвојено 335.322.000,00 динара и отпремнине за вишак запослених у здравственим установама од 4.400.000.000,00 динара, а за ове намене у 2015. години издвојено је 2.300.000.000,00 динара. Укупан трансфер ка РФЗО-у биће увећан за 2016. годину у односу на 2015. годину, за 2.494.918.000,00 динара и износиће 7.048.000.000,00 динара, Управи за биомедицину биће трансферисано 25.692.000,00 динара, Буџетском фонду за финансирање Црвеног крста Србије 300.000.000,00 динара, Буџетском фонду за лечење обољења, стања и повреда које се не могу успешно лечити у Републици Србији износ од 245.510.000,00 динара, а добровољни трансфери од физичких и правних лица у износу од 100.000.000,00 динара.

Мирјана Чојбашић, помоћник министра у Сектору за буџет Министарства финансија, нагласила је да је Предлог закона о буџету за 2016. годину, урађен у складу са програмском структуром и истакла да управо треба и говорити о програмима који се финансирају и о индикаторима и реализацијом програма у складу са Законом о буџету. Предлог закона о буџету за 2016. годину је припремљен и заснива се на оствареним макроекономским и фискалним резултатима за период јануар-септембар 20015. године и пројекцијама за 2016. годину, ревидираним проценама међународних институција, првенствено Међународног монетарног фонда, затим на мерама фискалне консолидације и плану структурних реформи, које обезбеђују стабилност јавних финансија и привредни раст. Министарсву здравља су опредељена већа средства за 2016. годину у односу на 2015. годину, имајући у виду значај и потребу да се у већој мери финасирају здравствене установе и унапређује систем здравља. Повећан је трансфер ка лицима који се сматрају осигураницима из члана 22. Закона о обавезном здравственом осигарању, повећан је трансфер за набавку лекова за пацијенте обелеле од ретких болести, као и део за капиталне инвестиције. За 2016. годину је планиран и раст зарада запослених за 3% у области здравствене заштите. Са раздела Министарства финансија планиран је трансфер ка РФЗО-у за исплату права на здравствену заштиту у износу од 20.900.000.000,00 динара и 300.000.000,00 динара по основу доприноса за здравствено осигурање за одређена предузећа у процесу приватизације. Министарство финансија је у сарадњи са Министарством здравља и РФЗО покушало на најбољи начин да сагледа све потребе и да определи средства која ће омогућити нормално функционисање и известан раст. Такође је истакла да је Министарство здравља, имајући у виду потребу да буџет буде родно сензитиван, први пут ове године определило један програм са индикаторима везаним за родну сензибилност а то је Програм подршке спровођењу националног програма онколошке здравствене заштите „Србија против рака“, где је утврђен индикатор обуке код жена за рано откривање карцинома грлића материце.

Милка Никодиновић, директор Сектора за финансије у РФЗО, нагласила је да је према Финансијском плану за 2016. годину, РФЗО предвидео износ од 219.600.000.000,00 динара, од чега су приходи од доприноса 135.100.000.000,00 динара а трансфери из Буџета у износу од 28.200.000.000,00 динара, и то од Министарства финансија 21.152.000.000,00 динара а од Министарства здравља 7.048.000.000,00. На такав начин, са оваквим параметрима је утврђен преостали део прихода до висине од 219.600.000.000,00 динара који ће се обезбедити уплатом доприноса организација обавезног социјалног осигурања у складу са законом у висини од 53.000.000.000,00 динара а преостали износ до 219.600.000.000,00 се односи на друге приходе који се осварују у РФЗО. Расходи су предвиђени за: накнаде осигураним лицима због привремене спречености за рад после 31. дана, накнаде за путне трошкове осигураницима у вези са остваривањем права на здравствену заштиту и трошкови спровођења здравственог осигурања. Уз консултацију са Министарством здравља и Министарством финансија, рок за за замену здравствених исправа продужен је до краја 2017. године, тако да се половина средстава од 2.400.000.000,00 динара користи у 2016. а половина у 2017. години. У структури расхода највеће учешће имају трошкови здравствене заштите од 93% и износе 204.000.000.000,00 динара а у односу на 2015. годину трошкови за набавку лекова и других импута који су неопходни здравственим установама су остала непромењена. Повећање од 1.300.000.000,00 динара односи се на повећање трошкова за набавку лекова са листе Ц који се користе за лечење тешких болести и повећање од 80.000.000,00 динара односи се на упућивање осигураних лица на лечење у иностранство. Отпремнине су такође увећане за 2.100.000.000,00 динара у односу на 2015. годину.

Проф. др Милета Поскурица је нагласио да га занимају технички аспекти финансирања пројеката, како се аплицира за пројекте, ко одређује који програми добијају подршку, коме се подносе извештаји. Такође је поставио и питање да ли се зна број запослених који су вишак или мањак у здравственим организацијама, с обзиром да имамо износ од 4.400.000.000,00 динара који је одређен за отпремнине и да ли се зна бар крајњи рок када ће се утврдити тачан број запослених који ће бити обухваћени рационализацијом. Осврнуо се и на питања везана за набавке, с обзиром да ће од наредног периода установе саме моћи да спроводе набавке које су потребне, нпр за дијализу, и неће бити неопходно да се набавке спроводе централизовано, те да ли то значи да ће саме здравствене установе моћи да се опредељују за врсте дијализних процеса, имајући у виду да су цене различите и да не постоје јасне медицинске препоруке зашто су неке скупље методе у предности над јефтинијим методама.

Проф. др Берислав Векић је појаснио да се у погледу програмске политике, прво аплицира са пројектом од националног значаја како би тај пројекат био одобрен, о чему одлучује стручна комисија. Финансијска средства се пребацују по извршеним активностима, с тим да се месечни извештаји достављају Сектору за јавно здравље Министарства здравља и да се сваки динар контролише. Одговорио је да у погледу рационализације броја запослених, Министарство здравља треба до краја године да изврши корекцију кадровских планова систематизацијама унутар установа и да број од 2. 400 запослених, од којих је 496 из домена стоматолигије, а остало су немедицински радници, које кроз обезбеђена средства у буџету за 2015. годину у изосу од 2.300.000.000,00 динара, треба исплати као технолошки вишак. План везан за рационализацију за 2016. и 2017. годину, који је сачињен у сарадњи са Министарством за државну управу и локалну самоуправу, је да и наредне две године буде смањен број запослених за по 5%.

Мирјана Чојбашић је подсетила да је 7. децембра 2015. године била презентација Портала Народне скупштине која је везана за доступност информација о јавним финансијама и да је ту могућност увида у месечно извештавање свих расхода буџетских корисника.

Милка Никодиновић је нагласила да постоји Правилник о стандардима за сваку врсту дијализе који доноси РФЗО, на основу рада стручних комисија. Такође, Правилник о ценама дијализног материјала одређен је као акт који доноси РФЗО и сви трошкови дијализе по врстама и материјалима до висине утврђене у овом акту могу бити признати у РФЗО-у. Дужност РФЗО-а је да обезбеди средства и ако се до краја године повећа број дијализних лица или се промени цена дијализног материјала.

Др Радослав Јовић је истакао чињеницу да и овим Предлогом буџета за 2016. годину Влада Републике Србије потврђује своје опредељење и доследност да уреди финансијски систем у Републици Србији. Финансијска средства која су опедељена Министарству здравља су већа него за претходну годину за 10,11% и добар део средстава се односи на превенцију што је од изузетне важности. Министарство здравља је уочило и све веће потребе за палијативним збрињавањем становништва, с обзиром да смо једна од најстаријих нација у Европи. Средства која су опредељена за отпремнине говоре о томе да остајемо на курсу промене структуре запослених унутар система здравствене заштите и да је време да се на запослене који дају стручне услуге, обрати више пажње.

 Проф. др Славица Ђукић Дејановић је захвалила у име свих присутних, а посебно жена, на разумевању питања родне сензитивности и финансијске подршке програмима који у себи носе овакве параметре.

 Након расправе, Одбор је, у складу са чланом 173. Пословника Народне скупштине, одлучио једногласно да предложи Oдбору за финансије, републички буџет и контролу трошења јавних средстава **да прихвати** Предлог закона о буџету Републике Србије за 2016. годину, Раздео 25 - Министарство здравља, са Предлогом одлуке о давању сагласности на Финансијски план Републичког фонда за здравствено осигурање за 2016. годину, који је поднела Влада.

 За известиоца Одбора на седници Oдбора за финансије, републичког буџета и контроле трошења јавних средстава, одређена је проф. др Славица Ђукић Дејановић, председник Одбора.

 Друга тачка дневног реда **– Разно**

 Поводом ове тачке дневног реда није било предлога ни сугестија.

 Седница је завршена у 9,55 часова.

 СЕКРЕТАР ПРЕДСЕДНИК

 Божана Војиновић Проф. др Славица Ђукић Дејановић